Acțiune introdusă la 15 aprilie 2019 – Pech/Consiliul Uniunii Europene
(Cauza T-252/19)
Limba de procedură: engleza
Părțile
Reclamant: Laurent Pech (Londra, Regatul Unit) (reprezentanți: O. Brouwer și T. McGrath, avocați)
Pârât: Consiliul Uniunii Europene
Concluziile
Reclamantul solicită Tribunalului:
anularea deciziei Consiliului cuprinse într-o scrisoare adresată reclamantului, din data de 12 februarie 2019, prin care se refuză accesul integral la documentul ST 13593 2018 INIT (avizul juridic al Serviciului juridic al Consiliului din 25 octombrie 2018), conform articolului 4 alineatul (2) și articolului 4 alineatul (3) din Regulamentul 1049/20011 ;
cu titlu subsidiar, obligarea Consiliului să acorde un acces parțial mai extins la documentul ST 13593 2018 INIT, în conformitate cu articolul 4 alineatul (6) din Regulamentul 1049/2001 și
obligarea Consiliului la plata cheltuielilor de judecată ale reclamantului, precum și a celor ale intervenienților.
Motivele și principalele argumente
În susținerea acțiunii, reclamantul invocă trei motive.
Primul motiv întemeiat pe o eroare de drept și pe o aplicare eronată a articolului 4 alineatul (2) a doua liniuță din Regulamentul 1049/2001.
Reclamantul arată că Consiliul nu a demonstrat că documentul solicitat cuprinde un aviz juridic.
Reclamantul arată de asemenea că Consiliul a interpretat și a aplicat în mod eronat articolul 4 alineatul (2) a doua liniuță din Regulamentul 1049/2001, neținând seama nici de dispozițiile dreptului primar al Uniunii rezumate în cerere, nici de principiul potrivit căruia documentele legislative ale Uniunii fac obiectul celui mai larg acces posibil și întemeindu-se de asemenea în același timp pe noțiuni vagi și subiective care nu sunt prevăzute de dreptul Uniunii pentru a justifica nedivulgarea.
Consiliul a săvârșit o eroare de drept și a aplicat în mod eronat criteriile privind interesul public superior.
Al doilea motiv întemeiat pe o eroare de drept și pe o aplicare eronată a articolului 4 alineatul (3) primul paragraf a doua liniuță din Regulamentul 1049/2001.
Reclamantul arată că Consiliul nu a demonstrat că divulgarea în integralitate a documentului ar aduce atingere în mod specific și efectiv procesului decizional respectiv.
Consiliul a interpretat și a aplicat în mod eronat articolul 4 alineatul (3) primul paragraf din Regulamentul 1049/2001 și jurisprudența instanțelor Uniunii neluând în considerare prevederile dreptului primar al Uniunii rezumate în cerere, precum și principiul potrivit căruia documentele legislative ale Uniunii fac obiectul accesului cel mai larg posibil.
Consiliul nu a apreciat corect interesul public al divulgării.
Al treilea motiv, invocat cu titlu subsidiar, prin care se susținea că, deși excepțiile invocate erau aplicabile documentului solicitat, Consiliul a încălcat articolul 4 alineatul (6) din Regulamentul 1049/2001, întrucât, în mod evident, nu și-a îndeplinit obligația de acorda accesul parțial (adecvat și solicitat) pe care ar fi trebuit să-l acorde la documentul solicitat în temeiul articolului 4 alineatul (6) menționat, refuzând accesul la întreaga parte privind analiza juridică.
____________
1 Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO 2001, L 145, p. 43, Ediție specială, 01/vol. 3, p. 76).